Шкадлівы камень  
*Іван Муравейка*

На дарозе камень

Нечага ляжыць.

Па дарозе Саня

Некуды бяжыць.

Як ні ў кога, ў Сані

Кемны, пільны зрок:

Ён убачыў камень

I звярнуў убок.

— Буду асцярожным,

Лепей аббягу —

Спатыкнуцца можна

I зламаць нагу.

На дарозе камень

Нечага ляжыць.

Па дарозе Саня

Некуды бяжыць.

Але сёння ў Сані

Прытупіўся зрок:

Не зірнуў на камень,

Не звярнуў ўбок.

Выпадку такога

Той не прапусціў:

Хлапчука за ногі

Нечым падчапіў.

Грымнуўся імгненна,

Прыпыніўся «крос»,

Абабіў калені

I расквасіў нос.

Раззлаваўся Саня:

— Ах ты, лежабок!

I шкадлівы камень

Адкаціў убок.